b"\n_START_ARTICLE_\nFredrik Christian Sand\n_START_SECTION_\nUtdannelse og virke\n_START_PARAGRAPH_\nI beretningen om helsetilstanden i Norge i 1857 skrev han en fremstilling av de klimatiske forhold i Ranen legedistrikt. Gjennom en \xc3\xa5rrekke skrev han ogs\xc3\xa5 som lege ved Reknes pleiestiftelse, \xc3\xa5rsberetningen om spedalskhet. Et portrett av ham p\xc3\xa5 Reknes Pleiestiftelses kontor gikk tapt under brannen i april 1840._NEWLINE_Sand tok sin preliminieeksamen i januar 1834, f\xc3\xb8r han var husl\xc3\xa6rer fra 1835 til sommeren 1837. Den 12. desember 1839 tok han medisinsk embetseksamen ved det Kongelige Frederiks Universitet i Kristiania, med karakteren 2,4._NEWLINE_Sommeren 1840 ble han ansatt som skipskirurg ved bombekanonskonnert no. 1, og ble senere distriktslege i Orkel- og Guldalens fogderi p\xc3\xa5 St\xc3\xb8ren. Den 5. april 1843 ble han distriktslege i Nordre Helgeland, og bosatte seg da p\xc3\xa5 Nesna. I Nesna var han i flere \xc3\xa5r medlem av stedets fattigkommisjon, og ble ogs\xc3\xa5 valgt til ordf\xc3\xb8rer i kommunen. Distriktslegeembedet ble delt i 1855, og han ble den 26. mai 1855 utnevnt til distriktslege for Rana distrikt. Han var distriktslege i Rana frem til 11. oktober 1860._NEWLINE_Den 11. oktober 1860 ble han lege ved Reknes Pleiestiftelse for spedalske i n\xc3\xa6rheten av Molde. V\xc3\xa5ren 1863 ble han dessuten det nyopprettede Romsdals amtssykehus' f\xc3\xb8rste lege, og han hadde begge stillingene frem til sin d\xc3\xb8d i 1871. Ogs\xc3\xa5 i Molde engasjerte han seg i lokalpolitikken, og ble b\xc3\xa5de medlem av bystyret og etter hvert ordf\xc3\xb8rer._NEWLINE_Sommeren 1863 og sommeren 1869 foretok han reiser til flere europeiske byer. Der drev han studier ved en rekke sykehus. Han d\xc3\xb8de 24. september 1871 av en hjernesykdom.\n_START_SECTION_\nFamilie\n_START_PARAGRAPH_\nFredrik Christian Sand var s\xc3\xb8nn av kj\xc3\xb8pmann Ole Sand (1778\xe2\x80\x931823) og Maren Wright Bruun (1787\xe2\x80\x931871)._NEWLINE_Den 3. mars 1842 giftet han seg i sognet Horg med Augusta Amalie Francke. Hun var f\xc3\xb8dt i Kristiania 19. oktober 1819 og var datter av korpslege August Francke (1768\xe2\x80\x931819) og Jacobine Nikoline Hirsch (1794\xe2\x80\x931865). De fikk tre s\xc3\xb8nner og fem d\xc3\xb8tre. S\xc3\xb8nnen Anton Julius Sand (1844\xe2\x80\x931916) var ogs\xc3\xa5 lege; han ble ridder av St. Olavs Orden og fikk en gate i Trondhjem oppkalt etter seg. En av d\xc3\xb8trene d\xc3\xb8de i 1871 av nervefeber."